Juju Mafela volg in pa se voetspore – Pieter Cloete
Home / Afrikaanse flieks en Teater / Juju Mafela volg in pa se voetspore
Bekroonde regisseur, kreatiewe vervaardiger en stigter van Penguin Films, Roberta Durrant, verwelkom Juju se belangstelling om die gaping te vul wat sy pa gelaat het en sê: “Dit was nog altyd Joe Mafela se wens dat sy seun eendag in sy voetspore sou volg en ons is trots om aan te kondig dat Juju Mafela nou ’n 30%-aandeelhouer is in ons besigheid. Ek is in my skik om hom as opvolger te hê. Oor die jare, het ek vir Juju gesien ontwikkel en ons het al baie projekte saam gedoen. Ek sien uit na sy insae as kreatiewe vervaardiger.” Penguin Films se paaie het met die van Joe Mafela gekruis tydens die vervaardiging van die gewilde 1986-sitkom, Sgudi ‘Snaysi,waarin Mafela die rol van S’dumo gespeel het wat by Sis May (gespeel deur oorlede Daphne Hlomuka) loseer het. Met die verloop van die program se 78 episodes, het Joe Mafela ’n geliefde kulturele held geword.
Intussen het hulle sustersmaatskappy, Paw-Paw Films, ook vir Sheena Lee Hendricks as nuwe 23%-aandeelhouer aangekondig. Hendricks, wat in 2013 by die maatskappy aangestel is en aan die besigheidskant werk, is baie opgewonde oor hierdie nuwe hoofstuk in haar loopbaan. “Ek is nou besig om na die produksiekant van die besigheid te beweeg, wat ook is waar ek myself kan sien bly en groei. Ek het onder begin en nog altyd my 110% gegee. Nou wil ek daardie 110% gebruik om by te dra tot Paw-Paw en Penguin Films se sukses. Met die leiding en ondersteuning van Roberta Durrant, is niks onmoontlik nie,” verduidelik Sheena Lee.
Paw-Paw Films vervaardig al sedert 2006 beeldmateriaal. Die maatskappy was verantwoordelik vir die maak van verskeie gewilde programme soos Z’bondiwe 1, 2 & 3 (eTV); Sokhulu & Partners 1 & 2 (SABC 1); Isikizi 1 & 2 (Mzansi Magic); Shreds and Dreams 1 & 2 (SABC 1); Izangane Zobaba (SABC 1); Democracy Back to Human Rights (SABC 2); Kemang – who am I? (SABC 1); en Take a Trip to (SABC 3). Hulle dramareeks, Ambitions (eTV), is huidiglik elke Sondag om 21:00 op die kassie op eExtra (OpenView-kanaal 105 of DStv-kanaal 195) en word op Woensdae herhaal om 21:30. Ambitions is ook aanlyn beskikbaar op eTV se YouTube-kanaal.
Regisseur en mede-aandeelhouer van Paw-Paw Films, Mandilakhe Yengo, is opgewonde om Hendricks aanboord te hê en positief oor die rigting waarin die besigheid beweeg. Sy sê: “Ons het groot planne vir Paw-Paw Films en die inhoud wat ons wil skep. Ons wil ook jong talent insluit wat op hoogte is van wat nou relevant is, nie bang is om ’n ding te sê soos dit is nie, en kykers op ander maniere na hulself sal laat kyk as wat hulle ooit gedink het moontlik is.”
Sara se Geheim 1 & 2, een van hul mees onlangse produksies vir kykNET, het pas pryse gewen vir Beste Drama en Beste Akteur in ’n Drama(Marlo Minnaar) by die 2018 Huisgenoot Tempo-toekennings en die span is baie positief oor Paw-Paw Films se toekoms.
Twitter: @Penguin_films & @Penguin_PawPaw
Vorige Help needed: Beloved Cape Town Radio Presenter Faces Terminal Cancer Diagnosis
Volgende Straatligkinders is terug!!